作者:白居易
標題:題座隅
內容:手不任執殳，肩不能荷鋤。量力揆所用，曾不敵一夫。幸因筆硯功，得升仕進途。曆官凡五六，祿俸及妻孥。左右有兼僕，出入有單車。自奉雖不厚，亦不至饑劬。若有人及此，傍觀為何如。雖賢亦為幸，況我鄙且愚。伯夷古賢人，魯山亦其徒。時哉無奈何，俱化為餓殍。念彼益自愧，不敢忘斯須。平生榮利心，破滅無遺餘。猶恐塵妄起，題此於座隅。